Lukuaika noin 2 min

Investointipankki JP Morganin johdannais- ja kvanttitoimintojen päästrategi Marko Kolanovic arvioi, että teknoyhtiöiden ja defensiivisten yhtiöiden osakkeet ovat kuplahinnoiteltuja.

”Koronaviruksen leviämisen jälkeen hedge-rahastot ovat siirtäneet ennätyksellisen paljon sijoituksia matalan volatiliteetin defensiivisiin osakkeisiin, Kolanovic sanoi CNBC:n mukaan.

Defensiiviset osakkeet ovat monia muita vähemmän riippuvaisia taloudellisista suhdanteista. Perinteisesti tähän ryhmään kuuluvat yhdyskuntapalvelut, kuten sähkön ja kaasun jakelijat, terveydenhoito ja päivittäiskulutustarvikkeita valmistavat yhtiöt.

Kolanovicin mukaan myös monien teknoyritysten osakkeiden arvostukset ovat epäterveillä tasoilla. Arvostusten kohoamista on vauhdittanut vilkas spekulatiivinen osto-optioiden kauppa.

”Käsillä oleva kupla näkyy käytetyissä osakefaktoreissa. Varoitamme sijoittajia siitä, että tämäkin kupla puhkeaa. Eli tämä kerta ei ole erilainen, Kolanovic sanoi.

Olisiko nyt arvo-osakkeiden aika?

”Joukkolainojen, momentum-osakkeiden ja alhaisen volatiliteetin osakkeiden hinnat ovat nousseet voimakkaasti. Defensiivisten ja syklisten yhtiöiden osakkeiden arvostusero on noussut kaksinkertaiseksi verrattuna 90-luvun teknokuplaan.

”Arvo-osakkeet ovat tyypillisesti toisella puolella sitä trendiä, joka tämän kuplan synnytti.”

Analyysin perusteella JP Morgan kehottaa myymään defensiivisiä osakkeita ja sijoittamaan syklisten yhtiöiden osakkeisiin kuten arvo-osakkeisiin, raaka-aineyhtiöihin sekä kehittyville markkinoille.

Kolanovic puhui arvo-osakkeiden aliarvostuksesta myös syyskuussa ja tuolloin näyttikin siltä, että sijoitustyylit kääntyisivät. Sijoitusammattilaiset käyttävät ilmaisua tyylirotaatio silloin, kun markkinoiden suosiossa ollut sijoitustyyli vaihtuu toiseen.

Momentum-sijoittamisella tarkoitetaan hyppäämistä mukaan nousukierteessä oleviin arvopapereihin. Sijotustyyli on osittain itseään ruokkiva, sillä lisäkysyntä nostattaa hintoja edelleen. Arvosijoittamisella tarkoitetaan sijoitustyyliä, jossa suositaan arvostuskertoimilla edullisia yhtiöitä. Arvo ei tarkoita tässä arvokasta vaan sitä, että maksetulle hinnalle saa hyvin vastinetta.